CELEX: 32020R0745
Language: ro
Date: 2020-06-04 00:00:00
Title: Regulamentul de punere în aplicare (UE) 2020/745 al Comisiei din 4 iunie 2020 de modificare a Regulamentului (UE) 2018/1042 în ceea ce privește amânarea datelor de aplicare a anumitor măsuri în contextul pandemiei de COVID-19 (Text cu relevanță pentru SEE)

5.6.2020   
               
               
                  RO
               
               
                  Jurnalul Oficial al Uniunii Europene
               
               
                  L 176/11
               
            
         REGULAMENTUL DE PUNERE ÎN APLICARE (UE) 2020/745 AL COMISIEI
         din 4 iunie 2020
         de modificare a Regulamentului (UE) 2018/1042 în ceea ce privește amânarea datelor de aplicare a anumitor măsuri în contextul pandemiei de COVID-19
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2018/1139 al Parlamentului European și al Consiliului din 4 iulie 2018 privind normele comune în domeniul aviației civile și de înființare a Agenției Uniunii Europene pentru Siguranța Aviației, de modificare a Regulamentelor (CE) nr. 2111/2005, (CE) nr. 1008/2008, (UE) nr. 996/2010, (UE) nr. 376/2014 și a Directivelor 2014/30/UE și 2014/53/UE ale Parlamentului European și ale Consiliului, precum și de abrogare a Regulamentelor (CE) nr. 552/2004 și (CE) nr. 216/2008 ale Parlamentului European și ale Consiliului și a Regulamentului (CEE) nr. 3922/91 al Consiliului (1), în special articolul 23, articolul 31 și articolul 62 alineatul (15),
         întrucât:
         
                     (1)
                  
                  
                     Măsurile introduse pentru a limita răspândirea epidemiei de COVID-19 afectează grav capacitatea statelor membre și a sectorului aviației de a se pregăti pentru aplicarea mai multor regulamente de punere în aplicare recent adoptate în domeniul siguranței aviației.
                  
               
                     (2)
                  
                  
                     Măsurile de limitare a mișcării persoanelor și modificarea condițiilor de muncă și a disponibilității angajaților, combinate cu volumul suplimentar de muncă necesar pentru a gestiona consecințele negative semnificative ale pandemiei de COVID-19 asupra tuturor părților interesate, afectează pregătirile necesare pentru aplicarea regulamentelor de punere în aplicare menționate.
                  
               
                     (3)
                  
                  
                     Noile cerințe privind testele de alcoolemie, programele de sprijin inter pares și evaluările psihologice ale piloților introduse prin Regulamentul (UE) 2018/1042 al Comisiei (2) nu pot fi aplicate de statele membre în termenul stabilit în regulamentul respectiv, și anume începând cu 14 august 2020, deoarece acestea au adoptat diferite măsuri de limitare a mișcării persoanelor. Statele membre nu sunt în măsură să asigure condițiile necesare pentru ca echipajele să poată respecta noile obligații introduse prin Regulamentul (UE) 2018/1042, întrucât ar putea fi afectată astfel disponibilitatea echipajelor la reluarea zborurilor în contextul redresării în urma pandemiei de COVID‐19. Prin urmare, data de aplicare a cerințelor respective trebuie amânată cu șase luni, pentru a permite statelor membre să compenseze impactul negativ al întârzierii înregistrate, ca urmare a pandemiei de COVID-19, în punerea în practică a acestor măsuri.
                  
               
                     (4)
                  
                  
                     Agenția Uniunii Europene pentru Siguranță a Aviației a confirmat Comisiei că aplicarea dispozițiilor menționate la considerentul 3 poate fi amânată fără efecte negative asupra siguranței aviației, deoarece respectiva amânare se acordă pe o perioadă foarte scurtă, iar, în contextul revenirii după pandemia de COVID-19, există probabilitatea ca traficul aerian să se reia la rate reduse și progresive, ceea ce înseamnă o expunere mai mică la riscurile identificate în domeniul testării pentru depistarea consumului de substanțe psihoactive și al programelor de sprijin psihologic.
                  
               
                     (5)
                  
                  
                     În scopul de a oferi ajutor imediat autorităților naționale și tuturor părților interesate în timpul pandemiei de COVID-19, dar și de a le permite acestora să își adapteze planificarea pentru a se pregăti pentru aplicarea amânată a dispozițiilor în cauză, prezentul regulament trebuie să intre în vigoare în ziua următoare datei publicării în Jurnalul Oficial al Uniunii Europene.
                  
               
                     (6)
                  
                  
                     Măsurile prevăzute în prezentul regulament sunt conforme cu avizul comitetului instituit în temeiul articolului 127 din Regulamentul (UE) 2018/1139,
                  
               ADOPTĂ PREZENTUL REGULAMENT:
         
            Articolul 1
            La articolul 2 din Regulamentul (UE) 2018/1042, al treilea paragraf se înlocuiește cu următorul text:
            
               „Cu toate acestea, articolul 1 punctele 1 și 3 se aplică de la 14 februarie 2021, iar punctul 3 litera (f) și punctul 6 litera (b) din anexă se aplică de la 14 august 2018.”
            
         
         
            Articolul 2
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 4 iunie 2020.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 212, 22.8.2018, p. 1.
         
            (2)  Regulamentul (UE) 2018/1042 al Comisiei din 23 iulie 2018 de modificare a Regulamentului (UE) nr. 965/2012 în ceea ce privește cerințele tehnice și procedurile administrative legate de introducerea programelor de sprijin, a evaluării psihologice a echipajului de zbor, precum și a testării sistematice și aleatorii în vederea depistării consumului de substanțe psihoactive, pentru a se asigura aptitudinea din punct de vedere medical a membrilor echipajului de zbor și de cabină, precum și în ceea ce privește echiparea cu un sistem de avertizare și de informare asupra configurației terenului a avioanelor cu motor cu turbină nou fabricate care au o masă maximă certificată la decolare de 5 700 kg sau mai mică și care sunt aprobate să transporte între șase și nouă pasageri (JO L 188, 25.7.2018, p. 3).